'n stukkie navorsing oor onderrigtaal | © My Klaskamer - idees en gedagtes uit 'n juffrou se pen
Woordeskatontwikkeling	Kids who are different
'n stukkie navorsing oor onderrigtaal
Juffer	afrikaans, kinders, klaskamer, mamma, onderwys, ouers, pappa, probleem, skool	kommunikasie, leer, lees, moedertaal, onderwys, taal van onderrig, voertaal	10 Kommentaar
Na aanleiding van Boendoe se navrae, gaan ek so 'n stukkie plaas oor die taalkwessie. Verskoon asseblief indien dit hoogdrawend is. Dit was 'n navorsingstuk en is dalk meer gemik op die etniese tale. Praat gerus as dit Grieks klink. Ek "vertaal" graag.
Wanneer 'n leerder in 'n tweede taal leer is hy / sy nie noodwendig leergestremd nie, maar eerder leergeremd ten opsigte van woordeskat, taalkennis en die belangrikste aspek seker – begrip. 'n Persoon wat nog nie die basiese strukture en vaardighede van 'n taal teen die ouderdom van sewe jaar (die primêre vormingsjare) baas geraak het nie, sal in werklikheid altyd 'n agterstand hê. Taal vorm tog die belangrikste basis en medium van kommunikasie en is nodig om inligting oor te dra en ook om inligting in te neem en te verwerk.
Om die volle omvang van die akademiese vordering van 'n kind te begryp, moet 'n mens eers terug gaan na die leerder se agtergrond (en ook taal agtergrond) om die oorsake en invloede op die leerder se leerprosesse te bepaal. In Suid-Afrika (soos in baie ander wêreldmoondhede) bepaal die Grondwet dat daar elf amptelike landstale moet wees, maar word baie leerders steeds in hul tweede taal (meestal Engels) geskool. Hierdie besluit word aan die ouers oorgelaat en daar bestaan geen duidelike wetgewing wat ouers verplig om hul kinders in hul moedertaal te laat onderrig nie. Alle Suid-Afrikaners het egter 'n grondwetlike reg om in 'n moedertaal onderrig te word.
In baie gevalle waar leerders swak presteer, is die oorsaak dikwels dat hulle in 'n tweede taal skool gaan. Hierdie feit is seker nie genoeg rede om bekommerd te wees nie aangesien daar baie gevalle is waar leerders goed tweetalig is en dus goed in 'n tweede taal presteer. Die probleem ontstaan egter wanneer 'n leerder in 'n huis groot word waar daar meer as een taal gebruik word en waar die tale ook dikwels gemeng word. As die kwaliteit van die woordeskat en grammatika veel te wense oorlaat, sal die leerder 'n swak taalbasis hê en hom- / haarself nie goed kan handhaaf in enige van die tale nie. Só 'n kind ontwikkel dus 'n leergeremdheid weens 'n onderontwikkelde taal.
Volgens Rodriguez, benodig 'n kind 'n goeie selfbeeld om sukses te behaal en om sy / haar volle potensiaal te verwesenlik op skool. 'n Kind wat besef dat sy taalgebruik nie op dieselfde standaard as sy klasmaats s'n is nie, kan maklik selfbewus en minderwaardig voel en dus ook swakker presteer as sy maats.
As 'n kind in beide sy moedertaal én tweede taal kan leer, verhoog dit die kind se selfbeeld en voel só 'n kind trots daarop dat hy twee tale kan praat en in twee verskillende kulture kan funksioneer (i.e. die kultuur eie aan sy moedertaal en ook die kultuur eie aan die tweede taal).
Rodriguez sê ook dat 'n persoon wat tweetalig is beter kognitiewe vermoëns het, respek by ander kulture afdwing, trots is op die spesiale talent en ook beter toegerus is vir die lewe buite die klaskamer.
Dis sou dus wenslik wees indien 'n kind aan 'n tweede taal bloot gestel kon word in 'n klaskamer waar beide sy / haar moedertaal en tweede taal gebruik word. Só word die kind stelselmatig aan die vreemde taal blootgestel en kry hy / sy die geleentheid om mettertyd genoeg selfvertroue op te doen om die tweede taal te gebruik.
Volgens die NAEYC (National Association for the Education of Young Children) in die VSA, behoort die ouers die kind se moedertaal te ontwikkel tesame met die tweede taal. Die moedertaal word gekoppel aan die kind se kultuur, sosiale agtergrond en identiteit en daarom moet die fasiliteerder ook die kind se moedertaal en kulturele agtergrond in ag neem tydens onderrigtye
Net soos wat leerders teen verskillende tempo's ontwikkel, beklemtoon die NAEYC dat tweede taal leerders hul tweede taal op dieselfde wyse bemeester volgens die individuele potensiale. Sommige leerders sal vir 'n ruk lank swyg, ander sal sinsnedes en woorde oefen, ander sal hul moedertaal en die tweede taal meng en 'n vierde groep kan selfs die taal op 'n geradbraakte wyse met vertroue gebruik. Al hierdie voorbeelde vorm deel van die individuele ontwikkelingsfases van die onderskeie leerders se tweede taal. Die fasiliteerder moet dit in gedagte hou dat dit normaal is om deur hierdie fases te gaan en die kind met begrip begelei tot die ontwikkeling van goeie taalgebruik.
Watter nadele is daaraan verbonde om 'n leerder in 'n tweede taal te onderrig?
Na aanleiding van navorsing het NAEYC bepaal dat jonger kinders groter probleme ondervind om die oorgang vanaf die huis na die skoolomgewing te maak as die taal vreemd is. Die nuwe omstandighede en vreemde taal kan baie intimiderend wees en die kind emosioneel labiel (deurmekaar) laat.
'n Kind wat uit 'n vreemde kulturele agtergrond kom, kan soms deur sy klasmaats bespot word en dít kan daartoe lei dat die leerder selfs sy moedertaal kan prysgee om sodoende sosiaal aanvaarbaar te wees. Dít sal weer daartoe lei dat die kind se band met sy / haar kultuur verbrokkel en dat gesinsverhoudinge ook kan skade lei.
Sep 18, 2008 @ 09:29:59
Ek kan vouch vir die waarheid daarvan. My oudste twee (nou 18 en 15) se pa was Engels, 'n rou Skot. Vir die eerste paar jaar van hul lewens was dit net Engels by die huis, en toe is hulle na Afrikaanse speelgroepies en skole. Vandag kom ek agter dat, alhoewel hulle in albei tale goed is, hulle sekere basiese goed in Afrikaans nie ken nie. As ek bv. 'n alombekende Afrikaanse idioom gebruik, kyk hulle my stom aan. Eintlik moes ek al lankal 'n les hieruit geleer het! 😉
Sep 18, 2008 @ 17:23:11
Elkeen se omstandighede is anders en 'n mens neem immers die besluit wat die beste by jou omstandighede pas. Ek is steeds jaloers op die Angola-vakansie
Jan 10, 2010 @ 20:00:50
Dankie vir hierdie. Ek sit nou en kyk na tuisskoolprogramme. En in my agterkop is daar steeds die moontlikheid om my oudste na 'n Engelse skool te stuur. As ek hom op 'n ander plek as tuis wil moedertaalonderrig laat ondergaan, het ek presies een keuse.
Jan 10, 2010 @ 20:54:41
Baie sterkte met die besluit. Ek weet dat dit nie 'n ligte een kan wees nie…:wink:
Jun 24, 2011 @ 14:22:01
Ek het lank terug met U gepraat oor ons dogter, van dag was sy opversoek van die Umiverseteid waar sy ekstra klas kry. By 'n neroloog, en hy se sy is leergeremd, wat staan my nou te doen, sy het mooi aangepas by die nuwe skool en ja een dag op anderdag af, maar so het ons die tweede kwartaal deur gekom. Wat wat doen ek nou hoe help ek haar net die leergeremdheid, sy het met twee tale groot geword. Is daar iets, sal haar nie net so kan los dat sy op haar eie aangaan soos die neroloog aanbeveul het nie. Het ek nou my geld weereens gemors deur haar teprobeur help.
Jun 27, 2011 @ 08:01:14
Hallo, Sue 😉
Ek sou voorstel dat jy voortgaan met die hulp wat tot dusver vir julle gewerk het. Probeer om die hooftaal (moedertaal of "ma se taal") 'n bietjie sterker vas te lê, sodat jou dogter 'n verwysingsraamwerk het om die ander taal te bemeester. Lê 'n goeie (voorspelbare) daaglikse roetine vas en as sy nie geskrewe of mondelinge opdragte verstaan nie, kan jy prente gebruik om dit te verduidelik. Daar is destyds gepraat van Aspergersindroom. Is dit wel gediagnoseer? Indien dit wel die geval is, kan julle ook probeer kontak maak met skole of organisasies wat vir die juffrou en ouers idees gee om die outjies te help. (Ek het 'n paar skakels onder die "blogroll" gelys… Kyk ook na skakels soos SNAP en die skakel na die VERA skool – onder verwysings.) Vind gerus uit of daar opgeleide mense in jou area is wat as 'n tutor kan werk en smiddae ekstra ontwikkeling kan doen. Baie sterkte 😉
Jun 27, 2011 @ 10:06:18
Aspergersindroom was nog nie genoem nie. Wat ek wel gehoor het is dat ek haar uit die remeneerende klas moet haal, volgens my vorder sy goed daar.
Wat gaan aan die een se dit die ander een se dit hoe veul gaan dit my nog kos om regtig teweet wat aan gaan.
Jun 27, 2011 @ 18:21:06
Ai, jammer, Sue 😉
Op die ou einde het 'n mamma mos 'n "gut feeling". As die remediërende klas vir julle resultate toon en as jou kind gelukkig is, is dit tog wat belangrik is. Hou egter rekord van al die besluite en kundiges se raad sodat julle in die toekoms daarna kan kyk en besluite vir die latere jare kan maak.
Feb 16, 2013 @ 22:27:46
Ek wil graag hier ook 'n idee gee vir Sue. As sy goed vorder in remedierende klas, en as neuroloog se dat sy leergeremd is, is dit dalk die beste klas vir haar. Maar as u 'n mediese vonds het, sou ek sterk aanbeveel dat u haar neem vir 'n ondersoek by 'n arbeidsterapeut sowel as 'n spraakterapeut. Dit kan nie kwaad doen nie. Dikwels het kinders met leergeremdhede Arbeidsterapie of spraakterapie nodig, en as hulle dit kry, is die vordering gewoonlik baie beter as met blote remediering. Onthou dat spraakterapie nie slegs oor spraak gaan nie, maar ook taalontikkeling: bv oefeninge vir ouditiewe geheue, ouditiewe opeenvolgende geheue ens. Probeer dit gerus! Arbeidsterapeute help weer met perseptuele ontwikkeling, wat op die ou einde help met lees.En dan kan die ook nie kwaad doen om die ogies te laat toes by 'n oogkundige wat toets hoe die oe saamwerk nie. Baie kinders se ogies werk nie goed saam nie, en dan sukkel hulle om die geskrewe woord te volg. Een voudige oefeninge help baie en verbeter dan selfs leesvaardighede.